Miloševo (Negotin)

**Miloševo** je naselje u Srbiji u opštini Negotin u Borskom okrugu. Prema popisu iz 2002. bilo je 517 stanovnika (prema popisu iz 1991. bilo je 913 stanovnika).

## Podaci iz Istorijskog arhiva Negotin
Miloševo je ratarsko-stočarsko seosko naselje zbijenog tipa udaljeno 4&nbsp;km severno od Negotina. Smešteno je na prosečno 55 metara nadmorske visine, na desnoj obali kanala Jaseničke reke, s obe strane magistralnog puta Negotin-Kladovo. Severna geografska širina naselja je 44o 15’ 25”, istočna geografska dužina 22 o 31’ 53”, a površina atara 831 hektar.

Prvi put se pominje u turskim popisima 1530. godine kao naselje sa 15 kuća, 1586. godine je imalo 12, 1783 - 80 (vlaških) kuća, 1846 -123, 1866 - 54, a 1866. godine - 78 kuća. Ostaci ranije naseljenosti u ataru naselja su mnogobrojni (razvaline crkvice, staro groblje, nadgrobni spomenici sa urezanim krstovima i drugo). Do kraja 19. veka naselje je nosilo naziv Koroglaš (Okruglica ili Okruglaš). Smatra se da su osnivači naselja Srbi sa Kosova. Današnje naselje je podeljeno na Gornji i Donji kraj. U naselju su između dva svetska rata živele sledeće familije: Matići, Krstići (slava sv. Arhanđeo i sv. Trifun), Pajići (slava Petkovica), Stevanovići, Đorđevići (slava sv. Arhanđeo), Nedeljkovići i Jovičići (slava sv. Trifun), Ilići (slava sv. Arhanđeo), Stankovići (slava sv. Arhanđeo), Rajići, Rašići, Rajkovići (slava sv. Jovan), Petrovići (slava sv. Nikola i Petkovica), Đorđevići, „Mađari“ (slava Đurđevdan), Sočani, Radulovići i Dimitrijevići (slava Petkovica), Avramovići (slava sv. Đorđe), Nedeljkovići (slava sv. Nikola), Keculješti (slava Petkovica), Stoplješti (slava Petkovica), Čerčelani (slava sv. Nikola), Barbulovići (slava Mitrovdan), Tanasešti (slava Petkovica), Bugari (slava sv. Nikola), Blagojevići (slava sv. Đorđe), Nikolići (slava sv. Đorđe) i Raičići (slava Petkovica).

Seoska zavetina je Spasovdan.

U blizini naselja se nalazi i Koroglaški manastir iz XV veka. On je jednobrodna građevina moravske škole (po predanju sagrađena u vreme cara Dušana, zbog čega se prvo zvao Dušinac ili Dušica).

Stanovništvo Miloševa je pravoslavno, prilikom popisa nacionalno se izjašnjava kao srpsko i uglavnom se bavi ratarstvom i stočarstvom. Antropogeografskim i etnološkim izučavanjima svrstano je u vlaška naselja.
Godine 1921. je imalo 124 kuće i 692 stanovnika, 1948 – 171 kuću i 790 stano
vnika, a 2002. godine – 255 kuća i 517 stanovnika. Godine 2007. na privremenom radu u inostranstvu (uglavnom Austrija) iz ovog naselja je oko 150 stanovnika.

Osnovna škola je osnovana 1896. (dograđena 1935.) godine. Školske 2006/2007. godine imala je 5 učenika.
Zemljoradnička zadruga u Maloj Kamenici je osnovana je 1935. godine (obnovljena 1947. godine kao zemljoradnička nabavno-prodajna zadruga). Godine 1957. pripaja se Zemljoradničkoj zadruzi u Negotinu.

Naselje je elektrificirano 1954. godine, Dom kulture je napravljen 1955. godine, vodovod izgrađen 1974. godine, asfalt u naselju je urađen 1982, a telefonske veze sa svetom 1984. godine.

## Demografija
U naselju Miloševo živi 426 punoletnih stanovnika, a prosečna starost stanovništva iznosi 46,7 godina (44,6 kod muškaraca i 48,6 kod žena). U naselju ima 176 domaćinstava, a prosečan broj članova po domaćinstvu je 2,91.

Ovo naselje je u uglavnom naseljeno Srbima (prema popisu iz 2002. godine).

## Reference

## Vanjske veze

* Mape, aerodromi i vremenska situacija lokacija (Fallingrain)
* Satelitska mapa (Wikimapia)
* Gugl satelitska mapa (Maplandia)
* Plan naselja na mapi (Mapquest)